b"\n_START_ARTICLE_\nBergued\xc3\xa0\n_START_SECTION_\nGeografia\n_START_PARAGRAPH_\nLa meitat septentrional, coneguda com l'Alt Bergued\xc3\xa0, \xc3\xa9s constitu\xc3\xafda per l'alta conca del Llobregat i les serres del Prepirineu. En aquesta part hi trobem municipis com Castellar de n'Hug, La Pobla de Lillet, Sant Jaume de Frontany\xc3\xa0, Bag\xc3\xa0, Guardiola de Bergued\xc3\xa0, Gisclareny, Saldes, G\xc3\xb3sol, Borred\xc3\xa0, Sant Juli\xc3\xa0 de Cerdanyola, Castell de l'Areny, Castellar del Riu, Cercs, La Nou de Bergued\xc3\xa0, Vilada, Vallcebre i F\xc3\xadgols. El l\xc3\xadmit septentrional, en ple Pirineu, \xc3\xa9s una aut\xc3\xa8ntica barrera muntanyosa, orientada d'oest a est, amb cims i carenes per sobre dels 2.000 metres, els quals separen el Bergued\xc3\xa0 de la Cerdanya. Hi trobem les serres de Cad\xc3\xad i Moixer\xc3\xb3, el Puig d'Alp i Puigllan\xc3\xa7ada. Al sud d'aquestes serres els rius hi han obert diverses valls: la del Llobregat fins a la Pobla de Lillet i Castellar de n'Hug, la del riu de Bag\xc3\xa0, el Bastareny i la del riu Saldes. A l'est hi ha les serres de Catllar\xc3\xa0s i Rasos de Tubau. A l'oest les serres s\xc3\xb3n m\xc3\xa9s elevades: Serra del Verd, Ensija, Rasos de Peguera i l'emblem\xc3\xa0tica muntanya del Pedraforca._NEWLINE_La meitat meridional, coneguda com el Baix Bergued\xc3\xa0, est\xc3\xa0 situada al nord de la Depressi\xc3\xb3 Central de Catalunya. Hi ha municipis que es troben a l'inici del Prepirineu, com Berga, Avi\xc3\xa0, L'Espunyola, Capolat i La Quar i altres que es troben plenament a les planes de la depressi\xc3\xb3 central, com Gironella, Puig-reig, Olvan, Sag\xc3\xa0s, Casserres, Viver i Serrateix, Montclar, Montmajor i Santa Maria de Merl\xc3\xa8s. En aquesta meitat, i especialment a Berga, Gironella i Puig-Reig, s'hi concentra la majoria de la poblaci\xc3\xb3 de la comarca.\n_START_SECTION_\nClima\n_START_PARAGRAPH_\nEl clima de l'Alt Bergued\xc3\xa0 \xc3\xa9s pluj\xc3\xb3s i fred i amb neu a l'hivern als vessants m\xc3\xa9s enlairats. Les precipitacions mitjanes anuals superen els 1.000\xc2\xa0mm, amb un m\xc3\xadnim relatiu a l'hivern. La vegetaci\xc3\xb3 \xc3\xa9s constitu\xc3\xafda principalment per pinedes de pi roig i rouredes. Als indrets m\xc3\xa9s ombr\xc3\xadvols hi ha fagedes i, m\xc3\xa9s rarament, avetoses. A partir dels 1.700 metres domina el pi negre i per damunt dels 2.200 metres els prats alpins._NEWLINE_La meitat meridional del Bergued\xc3\xa0 (Baix Bergued\xc3\xa0) \xc3\xa9s constitu\xc3\xafda per relleus poc enlairats. El clima \xc3\xa9s mediterrani amb una lleugera tend\xc3\xa8ncia continental. Les precipitacions mitjanes anuals ronden entre els 700 i els 900\xc2\xa0mm, amb un m\xc3\xadnim a l'hivern. Les temperatures mitjanes anuals se situen entre els 11\xc2\xb0 i els 13\xc2\xb0, amb hiverns freds i estius no excessivament calorosos. La vegetaci\xc3\xb3 espont\xc3\xa0nia \xc3\xa9s formada per carrascars en els indrets m\xc3\xa9s secs i s\xc3\xb2ls pobres, i rouredes all\xc3\xa0 on plou m\xc3\xa9s i els s\xc3\xb2ls s\xc3\xb3n m\xc3\xa9s profunds. A la part central i occidental sol dominar el roure valenci\xc3\xa0, i a la part m\xc3\xa9s oriental i septentrional el roure martinenc. Actualment hi ha sobretot brolles amb pins (pi blanc, pi roig) amb moltes \xc3\xa0rees de rebolls i rouredes joves, especialment despr\xc3\xa9s dels incendis forestals que van arrasar aquesta zona l'any 1994.\n_START_SECTION_\nEconomia\n_START_PARAGRAPH_\nLes principals activitats econ\xc3\xb2miques del Bergued\xc3\xa0 han estat la ind\xc3\xbastria i la mineria, que han sofert fortes crisis en els darrers anys. Actualment, l'activitat industrial es localitza preferentment entre Berga i Puig-reig. La potenciaci\xc3\xb3 de l'eix del Llobregat amb l'obertura del T\xc3\xbanel del Cad\xc3\xad i la millora generalitzada de les carreteres que hi accedeixen han millorat tamb\xc3\xa9 les seves perspectives d'activitat econ\xc3\xb2mica. L'agricultura, la ramaderia i l'aprofitament forestal s\xc3\xb3n activitats complement\xc3\xa0ries. El turisme \xc3\xa9s un factor de retenci\xc3\xb3 demogr\xc3\xa0fica a l'Alt Bergued\xc3\xa0. Moltes cases de pag\xc3\xa8s s'estan reconvertint en resid\xc3\xa8ncies de turisme rural i s'han obert establiments de restauraci\xc3\xb3._NEWLINE_L'embassament de La Baells \xc3\xa9s un punt d'atracci\xc3\xb3 tur\xc3\xadstic amb els esdeveniments esportius que es fan durant l'estiu."